Tendinţe globale în Caucaz şi Asia Centrală

 

Marea Caspică

 

Introducere

 

În ultima vreme, zona din Caucaz şi Asia Centrală denumită Regiunea Caspică a concentrat cel mai mare interes al cercurilor de politică şi de afaceri din comunitatea mondială. Principalul motiv pare a fi existenţa unor importante rezerve de petrol şi gaze naturale care a determinat invadarea zonei de o adevărată hoardă de companii private şi de stat din SUA şi Norvegia şi până în Japonia. Cu toate acestea, factorul economic nu este singurul şi, probabil, nu neapărat cel mai important pentru unii dintre protagonişti. Într-adevăr, rezervele din zonă nu sunt unice, există şi alte întinse teritorii în lume foarte bogate în petrol şi gaze naturale, teritorii a căror exploatare nu dă semne de epuizare. De altminteri, Patrick Clawson, director de cercetare ştiinţifică de la Institutul din Washington pentru Problemele Orientului Apropiat a şi afirmat, pe 5 noiembrie 1998, că “am convingerea că SUA ar putea fi implicate, într-o anume măsură, în încercarea de a rezolva conflictele din zona Mării Caspice, chiar dacă acolo nu s-ar fi găsit petrol”.

Încă din 1991 s-a declanşat lupta pentru influenţă economică şi politică în zona de sud a fostei URSS, luptă denumită chiar “noul mare joc” mondial. Actorii sunt, din nou, SUA şi Rusia, precum şi interpuşii lor, Turcia, Iranul, Israelul, India şi ţările satelite acestora din CSI. De asemenea, există politici zonale în nume propriu, desigur foarte prudente, duse de Uniunea Europeană şi China. Este vorba de continentul denumit Eurasia. Teoriile cu privire la Eurasia, ca un concept politic ce defineşte un teritoriu imens, a cărui stăpânire ar asigura dominaţia întregii lumi, nu sunt recente, dar, întrucât nu s-au întrevăzut, până în 1989, mijloacele de a fi puse în aplicare, ele rămâneau simple tentaţii. Istoria a consemnat încercările eşuate ale lui Napoleon şi Hitler. După prăbuşirea colosului sovietic a venit vremea ca SUA, rămasă unica mare putere a lumii, atât din punct de vedere militar cât, mai ales, din punct de vedere economic, să reia acest scenariu, niciodată abandonat de gândirea politică. Patrick Clawson chiar afirmă că “problema este complicată de faptul că, în definitiv, în afara SUA, Rusia rămâne unica supraputere nucleară, chiar dacă nu este o supraputere în toate sensurile acestui termen”.

Conflictele etnice din zona Caucazului au răvăşit periodic această regiune, cu o întrerupere de peste jumătate de secol în perioada consolidării ocupaţiei sovietice, deoarece aici se află graniţa unor interese complexe, diferite şi chiar opuse, de tip etnic, politic, economic, religios. Acest teritoriu este hotarul dintre Rusia, Turcia şi Iran, cu tot ce implică aceasta, hotarul dintre creştinism, mahomedanism şi fundamentalismul islamic, hotarul dintre un satelit credincios al SUA, (Turcia), Iran – care are relaţii tensionate cu SUA- un fost inamic al SUA până la recentele alegeri, dar şi o viitoare ameninţare la adresa Rusiei preponderent pravoslavnice, Iranul şi Rusia însăşi, care, desigur, nu poate ceda teritorii pe care mai înainte le înglobase cu atâtea sacrificii şi un spaţiu perceput de ea ca vital pentru interesele sale naţionale, economice, politice şi militare. În secolele precedente Caucazul a fost scena luptelor sângeroase dintre imperiile ţarist, otoman şi persan. Astăzi, statele caspice sunt ele însele actori în acest mare şi periculos joc, aşa cum nu au fost niciodată în istorie. Totuşi, în comparaţie cu vecinii puternici, aceste state sunt foarte fragile, de aceea ele caută să se alinieze diverselor sisteme de alianţe şi înţelegeri. În grupul caspic-caucazian al statelor foste sovietice se remarcă trei tipuri de relaţii ale acestora, între ele, cu Rusia şi cu alţi parteneri puternici, cum ar fi Iranul, Israelul şi, mai ales, Turcia. 

 

Relaţii strategice in spaţiul CSI

Astfel, de departe cea mai interesantă axă este aceea grupată în GUUAM (Georgia, Ucraina, Uzbekistan, Azerbaijan şi Republica Moldova). În octombrie 1997, cu ocazia unei reuniuni a Consiliului Europei de la Strasbourg, preşedinţii a patru state – cele de mai sus minus Uzbekistan – au semnat un comunicat comun ce înfiinţa GUAM, având următoarele obiective: lupta împotriva separatismului şi a conflictelor regionale, dezvoltarea coridoarelor de transport petrolier eurasiatic şi transcaucazian şi integrarea în structurile europene şi euro-atlantice. Se constată imediat că obiectivele acestui grup de state contravin flagrant intereselor ruseşti în regiune şi sunt îndreptate împotriva acestora. Astfel, fiecare dintre aceste state au părţi din teritoriul naţional ocupate de trupe ruseşti sau de minorităţi naţionale susţinute de Rusia şi care se comportă separatist. În Georgia ruşii i-au sprijiniţi pe separatiştii abhazi şi pe cei din Osetia de sud, spre a nu mai aminti de repetatele încercări de asasinare a preşedintelui Şevarnadze, Republica Moldova are concentrată Armata a 14-a în Transnistria, aceasta rămânând în continuare pe loc în ciuda angajamentelor ruseşti de retragere. Ucraina este sub o presiune rusească perpetuă cu privire la Crimeea, Azerbaidjanul acuză Rusia de intervenţie în favoarea Armeniei pentru cucerirea teritoriului Nagorno-Karabach şi de livrare de armament pentru aceasta, în valoare de peste un miliard de dolari. De asemenea, statele respective doresc să controleze infrastructurile de transport petrolier de pe propriile teritorii şi chiar susţin anumite rute care ocolesc Rusia, spre indignarea acesteia, care subliniază că URSS a făcut investiţii uriaşe în domeniu. În sfârşit, afirmarea deschisă a preferinţei politice pentru UE şi NATO reprezintă un adevărat act de duşmănie la adresa Rusiei. 

În noiembrie 1999, miniştrii de externe ai celor patru ţări au semnat la Baku mai multe acorduri bilaterale şi multilaterale. S-a avansat idea unui parteneriat cu NATO pe principiul “16 plus 4”. Pe 24 aprilie, la Washington a fost semnată o declaraţie comună a şefilor de stat din GUAM, prilej cu care s-a alăturat şi Uzbekistanul, formând GUUAM. Cu această ocazie s-a decis “întărirea cooperării dintre cele cinci state, în beneficiul mutual, pentru dezvoltarea coridorului de transport Europa – Caucaz – Asia, pe baza rezultatelor Conferinţei internaţionale asupra refacerii rutei istorice a mătăsii”, care a avut loc la Baku, pe 7-8 septembrie 1998. Aici este vorba de coridorul TRACECA asupra căruia s-a convenit, de asemenea, şi în cadrul instituţiei CEMN (Cooperarea Economică la Marea Neagră) la care România este una dintre cele mai active părţi. Rusia a reacţionat deosebit de dur, acuzând GUAM, prin vocea lui Vladimir Lukin, fost preşedintele al Comisiei pentru probleme externe al Dumei, că este un organism creat artificial în scopul de a pune piedici Rusiei. Pe de altă parte, statele membre GUUAM au format deja un batalion mixt de 450 mii oameni pentru operaţiuni de menţinere a păcii, în fapt pentru a preveni o nouă punere în discuţie a altor părţi din teritoriile naţionale.

Preşedintele Azerbaidjanului, Haydar Aliyev a fost ales preşedinte GUUAM deoarece Azerbaidjanul şi, în particular, regiunea Baku, sunt percepute drept centru politic şi economic al zonei caspice.

Problema regrupărilor strategice de forţe din zonă este complexă, din CSI făcând parte 11 state aflate mereu la limita războiului civil, în special cele de la Marea Caspică. Acestea vor fi tentate să investească absolut toate fondurile provenite din exploatările petroliere, cu adevărat cea mai importantă şi adesea singura sursă de venit, într-o escaladare accelerată a cursei înarmărilor.

 

Triunghiul caucazian

Cele trei ţări caucaziene din preajma Mării Caspice, Armenia, Azerbaidjan şi Georgia sunt prinse în interrelaţii conflictuale care, potrivit unui analist de talia lui Svante E. Cornell, ar putea sta la originea unui al treilea război mondial. Războiul dintre Armenia şi Azerbaijan, izbucnit în 1992, a dus, la patru ani de la escaladarea conflictului, la realipirea către Armenia a teritoriului bogat în resurse Nagorno-Karabach. Armata armeană a fost înzestrată de Rusia cu cel mai nou echipament militar. Nici la ora actuală nu s-au încheiat negocierile de pace, acestea atingând curând un punct mort, însă Azerbaidjanul este din ce în ce mai mult perceput de comunitate occidentală de afaceri şi de SUA, în care are un lobi puternic, drept un stat-cheie în zonă. Conflictul armeano-azer, încă nereglementat, are implicaţii profunde în regiune şi chiar pentru state aflate la mare distanţă. Pentru ţările din Caucaz aceasta înseamnă că ele nu vor putea acţiona concertat pentru promovarea propriilor interese şi contracararea influenţelor străine în zonă. Faptul că relaţiile dintre cele două state sunt conforme cu schema jocului de sumă nulă creează posibilitatea pentru alţi actori de a se amesteca de partea unuia sau altuia dintre ele, ceea ce cronicizează climatul de instabilitate politică şi perpetuează subdezvoltarea economică. Conflictele slăbesc aceste state, ce pot deveni pradă uşoară pentru escaladarea violenţei şi frecvente lovituri de stat. Sisteme politice democratice şi stabile nu se pot instaura în asemenea condiţii, lucru care serveşte bine intereselor fostei puteri hegemon, Rusia, care a sprijinit mişcările centrifuge în scopul slăbirii noilor state rezultate în urma destrămării URSS.

Încercarea de secesiune a Georgiei şi refuzul de a participa la CSI au primit ca răspuns sprijinul deschis al Rusiei pentru abhazii separatişti şi rebelii minoritari din Osetia de sud, aceştia obţinând o independeţă de facto. În faţa spectrului disoluţiei sale ca stat, Georgia a fost silită să accepte trupe ruseşti pe teritoriul său şi să adere la CSI. Relaţiile cu Azerbaidjanul se bazează pe comunitatea de interese, dar şi Armenia are o minoritate substanţială în Georgia, care poate ridica pretenţii la autonomie. De aceea, Georgia s-a declarat neutră în conflictul armeano-azer, bazându-se, în acelaşi timp, pe sprijinul SUA. Ea continuă să ceară cu insistenţă o conferinţă internaţională sub egida SUA pentru reglementarea problemelor de securitate ale conductelor.

 

 

Asia Centrală

Teritorii din Rusia şi China, unele ţări CSI, precum şi statele Afganistan şi Iran reprezintă zona Asiei Centrale şi se află foarte aproape de India şi Pakistan. Prin urmare aici se află puterile regionale ale următorului secol, dintre care patru sunt state nucleare declarate.

Trebuie făcută o distincţie între statele din Asia Centrală relativ la relaţiile dintre ele, dintre acestea şi Rusia şi dintre ele şi SUA sau statele susţinute puternic de SUA din regiune. Bipolaritatea lumii de dinainte de 1989 – 1991 se menţine aici cu pregnanţă şi regiunea Caucaz – Asia Centrală – Caspica, alături de Balcani şi statele baltice, reprezintă noua scenă a rivalităţilor mondiale. 

Ţările CSI din Asia Centrală sunt în covârşitoare majoritate ţări musulmane, de limbi turanice şi turcice şi care, în istorie, au gravitat în jurul Imperiului Otoman, respectiv al Turciei. De aceea, Turcia, susţinută puternic de SUA, are pretenţii de refacere a hegemoniei sale, politice, economice şi culturale şi de acaparare a acestor pieţe. Pe de altă parte, statele CSI sunt foarte dependente de Rusia, atât economic, cât şi din punct de vedere al securităţii. Dintr-un prim grup se remarcă Kazahstan, Kirghiztan şi Tadjikistan. Populaţia acestor state este formată din cazaci, chirghizi şi tadjici la paritate cu ruşi, care sunt peste jumătate din locuitorii acestor teritorii. De aceea statutul celor trei ţări ca state independente este foarte incert. În plus, Kirghiztanul şi Kazahstanul se simt ameninţate de China şi Uzbekistan, iar Tadjikistanul, care a traversat de curând un pustiitor război civil şi acum are un guvern foarte vulnerabil, nu a avut altă soluţie decât să apeleze la Moscova pentru a-şi asigura un echilibru intern. Aceste trei state, deşi cu multe reţineri, vor fi fidele Rusiei.

Turkmenistanul şi Uzbekistanul au urmat politici cu un grad sporit de independenţă şi pentru faptul că nu au graniţă cu Rusia. Turkmenistan, un stat mic şi dependent economic de Moscova, se menţine între limitele unei neutralităţi relative, dar Uzbekistan, cel mai mare stat din regiune şi cel mai populat, este perceput drept un stat aflat “în prima linie” a ofensivei geopolitice a Occidentului. La Adunarea Interparlamentară a CSI din septembrie 1997 Uzbekistanul şi-a suspendat participarea şi a refuzat să participe la uniunea vamală dintre aceste ţări. În politica externă faţă de Irak şi Iran, Uzbekistanul a sprijinit poziţia SUA şi NATO. Deoarece Iranul rupsese relaţiile cu SUA şi încerca să atragă statele musulmane spre o poziţie fundamentalistă care convenea Rusiei în parte, pe termen scurt, şi pentru că Iranul a constituit o foarte serioasă piaţă pentru armamentul rusesc, la fel ca şi Irakul, dar şi pentru a contracara influenţa SUA, în zonă s-au conturat două tendinţe: state care au gravitat în jurul Iranului şi state care au încercat să reziste influenţei acestuia, orientându-se spre Turcia şi, chiar, spre Izrael. Se cunoaşte că Grecia, care a intrat şi ea în acest joc pentru a se opune Turciei şi pentru a avea o oarecare influenţă asupra statelor creştine, cum ar fi Georgia şi Armenia, dar în primul rând pentru a participa la festinul oferit de conductele caspice prin atragerea unui traseu principal, şi-a stabilit cartierul de ofensivă în partea grecească a Ciprului şi a intrat în conflict diplomatic deschis cu Israelul. Unele poziţii şi interese greceşti sunt intens susţinute de Moscova, atât pe baza comunităţii de interese în zonele Orientului Mijlociu şi Asiei Centrale, cât şi pentru a boicota Alianţa Nord-Atlantică din interior, toate acestea sub egida unei identităţi religioase ortodoxe şi unei istorii comune de într-ajutorare, dintre care cel mai remarcabil episod este sprijinirea de către Rusia a mişcării eteriste şi independenţei Greciei la începutul secolului trecut. Armenia s-a apropiat foarte mult de Grecia, ceea ce a făcut ca între puternicele lobi-uri de afaceri din SUA armene şi evreieşti, care mai înainte lucrau mână-în-mână, să intervină o accentuată răceală. Pe această tablă de şah poziţia Siriei nu este de neglijat, deoarece această ţară concentrează resentimentele arabe împotriva Israelului şi Turciei, jucând când alături de Iran, când alături de Irak şi când alături de palestinieni sau alcătuind, împreună cu toţi aceştia, un puternic ghem de interese apărat de o mare forţă militară pe care, singure, Israelul sau Turcia nu le pot contracara.

 

 

Politica Eurasiei

Datorită tot mai mediatizatei afirmaţii că noua confruntare de forţe pe plan mondial şi-a găsit terenul de proliferare în zona Caucazului şi Mării Caspice, prin intermediul alinierilor politice cu alte state satelit ale marilor puteri, se conturează cu claritate emergenţa aici a două blocuri opuse. Deoarece aceste interrelaţii sunt încă într-un stadiu incipient nu se poate trasa, la ora actuală, o previziune, cu atât mai mult cu cât nici măcar traseele conductelor, care dictează politica întregii regiuni, nu sunt sigure. “Din punct de vedere istoric, Rusia reprezintă un tip special de civilizaţie, moştenind şi continuând o mie de ani de tradiţie a Kiievului Rus, a Statului Moscovia şi a Uniunii Republicilor Sovietice Socialiste; din punct de vedere geopolitic, ruşii sunt în mijlocul blocului continental eurasiatic, constituind cel mai mare sprijin al acestuia, interesele acestui spaţiu fiind opuse tendinţelor hegemoniste ale SUA, - statul ocean – şi ale marelui spaţiu atlantic”, afirma Ghennadi Ziuganov, liderul comuniştilor din Duma rusească.

Alţi actori, din spatele scenei politice, dar nu mai puţin redutabili, sunt marile companii internaţionale care au investit în zonă averi uriaşe şi ale căror proiecte trebuie finalizate în cel mult cinci ani pentru a nu pierde investiţiile. Datorită gradului foarte ridicat de insecuritate al regiunii şi ghemului de interese cvasi-mondiale implicate aici, unde, pe lângă SUA şi Rusia, apar China, Uniunea Europeană (cu unele interese divergente între companiile europene însele), Iranul, Turcia, Israelul şi chiar Japonia, pentru a nu mai vorbi de statele din zonă, ca şi de interesele economice ale Greciei, României şi Bulgariei, afirmaţia că este posibil ca regiunea să devină noul butoi cu pulbere al secolului XXI nu apare hazardată. De altfel, o prelucrare a lui Cristian Unteanu după o analiză Stratfor, subliniază următoarele: “Este evident, se încordează muşchii. Dar cine va interveni în zonă ? Întrebarea este esenţială, în momentul în care, pe de o parte, se formează o forţă de reacţie rapidă europeană, care să apere interesele europene acolo unde ele s-ar putea simţi ameninţate. Pe de altă parte, este foarte probabil că NATO, după episodul Kosovo, nu va mai interveni, în formula de atac militar direct susţinut doar de statele membre ale Alianţei, decât atunci când interesele vitale ale acestor ţări ar fi ameninţate. Rămâne acţiunea, posibil de desfăşurat, în caz de criză majoră, implicând forţe din Parteneriatul pentru Pace, aşa cum este România, spre exemplu, care şi-a declarat deja oficial disponibilitatea de a participa la operaţiuni de management de criză în Caucaz şi Asia Centrală”.

Politica externă a marilor companii petroliere este să proiecteze reţele de transport multiple, pentru a-şi minimaliza riscurile, însă Rusia s-a opus, pentru a-şi menţine controlul asupra resurselor strategice şi asupra reţelelor de infrastructură. Unele cercuri de influenţă ruseşti, în special cele de la Ministerul de Externe şi din cercurile militare consideră că obiectivul central al Moscovei trebuie să rămână integrarea deplină a Caucazului de Sud şi Asiei Centrale într-un spaţiu vital pentru interesele Rusiei. Pe de altă parte, celelalte puteri zonale, Turcia, Iran, China, Pakistan şi India au perceput războiul din Cecenia ca pe un moment favorabil spre a-şi extinde influenţa. Rezultatul recentelor alegeri din Iran, când fundamentaliştii au fost înfrânţi, nu este străin de interesul acestei ţări de a smulge avantaje din fostele teritorii sovietice şi tocmai de aceea s-a afirmat că alianţa dintre Rusia şi Iran are limite şi termene scurte, întrucât există şi aceste deloc neglijabile divergenţe economice pe care SUA le-au speculat, aşa cum s-a văzut recent, dând o lovitură alianţelor strategice care îngrădeau în plasa lor acţiunea independentă a unor mici state CSI de religie musulmană.

Rusia are în mână o carte importantă pentru că susţine statutul de lac interior al Mării Caspice conform tratatelor încheiate între RSFSR şi Persia (26 februarie 1921) şi între URSS şi Iran (25 martie 1940). Conform acestui statut, nu sunt aplicabile normele juridice stabilite de Convenţia asupra legislaţiei marine adoptată de ONU în 1982, respectiv zone economice de exclusivitate în apele teritoriale ale statelor maritime, ci, dimpotrivă, nici un stat de aici nu are drepturi de forare şi proprietate mai departe de 10 km de ţărm. Practic, Marea Caspică nici nu se încadrează în definiţia strică a acestei Convenţii, care stipulează, la art.122, că apele interioare sau semi-interioare reprezintă, în afară de râuri şi lacuri de pe teritoriul unui stat, “un golf, un rezervor sau o mare înconjurată de două sau mai multe state şi conectată cu alte mări şi oceane prin trecători înguste sau constând doar din apele teritoriale şi zonele economice exclusive a două sau mai multe state costiere”. Deci statutul juridic al Mării Caspice poate fi contestat în organismele de drept internaţional sau pe cale militară, cu atât mai mult cu cât în asemenea situaţii practica internaţională reţine ca operante convenţiile multilaterale sau bilaterale între părţi şi la ora actuală nu există asemenea convenţii care să actualizeze situaţia, în afară de vechile tratate ale Rusiei, amintite mai sus. Trebuie menţionat că, oricum, Persia nu mai există, iar Iranul succesor nu este acum singurul stat cu drept de reglementare în zonă. Această dispută complicată are consecinţe şi asupra dreptului de circulaţie al navelor, precum şi asupra siguranţei investiţiilor de pe platformele off-shore.

Traseele petroliere proiectate şi susţinute de companii puternice şi/sau state naţionale sunt următoarele:

1. Reţeaua trans-balcanică, pe ruta Burgas (Bulgaria) – Alexandropolis (Grecia) sau Burgas – Durees sau Vlore (Albania) : Compania AMBO;

2. Traseul sud-est european pe ruta Constanţa – Trieste (Italia) : Compania ENI

3. Reţeaua ucraineană, pe ruta Odesa – Brodii;

4. Traseul Atyrau (Kazahstan)- Samara (Rusia);

5. Trasee multiple plecând de la Baku (Azerbaidjan) pentru conducta principală a Companiei AIOC;

6. Reţeaua de vest a companiei AIOC pe ruta Baku – Supsa (Georgia);

7. Reţeaua de nord a Companiei AIOC pe ruta Baku – Novorossisk (Rusia) via Cecenia;

8. Traseul nordic (cu ocolirea Ceceniei) pe ruta Baku – Daghestan (Rusia) – Novorossisk (Rusia);

9. Caspian Pipeline Consortium (mai multe companii) – Tengiz (Kazahstan) – Novorosiisk;

10. Ruta Transcaspică (conducta dublă Kazahstan) – Kazahstan – Baku – Ceihan (Turcia);

11. Ruta de Sud sau Central Asia Oil Pipeline pe traseul Kazahstan – Turkmenistan – Gwadar (Pakistan);

12. Traseul Iran – Azerbaidjan pe ruta Baku – Tebriz (Iran);

13. Traseul Kazahstan – Turkmenistan – Iran pe ruta Tehnghiz (Kazahstan) – Insula Kharg sau Golful Persic (Iran): Compania KTI.

Dintre toate aceste proiectele, cele mai mari şanse de realizare, în afară de cele care traversează teritoriul Rusiei şi sunt operative, le au proiectul Baku – Ceyhan, deoarece americanii nu-şi pot permite să antagonizeze Turcia, statul strategic decisiv pentru politica SUA în zonă, şi proiectul Vlore – Burgas, prin Bulgaria şi Albania spre Marea Adriatică, susţinut puternic de Comunitatea Europeană pentru securizarea zonei balcanice. De asemenea, acum că noua conducere a Iranului ar putea să convingă SUA să ridice embargo-ul împotriva acestei ţări, o mare conductă care să se îndrepte prin Iran şi Pakistan spre Golful Persic, este luată în considerare.

Unele dintre marile companii petroliere şi-au luat drept consilieri experţi care au influenţat decisiv politica SUA din ultimii douăzeci de ani, cum ar fi Zbigniev Brzezinski la Compania Amoco.

 

 

 

Războiul din Cecenia

 

În acest mare joc, războiul din Cecenia concentrează la maximum interesele aflate în concurenţă. Astfel, aşa cum subliniază analistul rus pe probleme strategice de la Inter Press Service, Serghei Blagov, cerinţa principală a Federaţiei Ruse este de a folosi ruta Baku – Novorosiisk pentru petrolul primar provenit din Azerbaidjan, rezultat al unui proiect ce a costat deja multe miliarde de dolari, care, însă, trece pe un parcurs de 135 km pe teritoriul cecen. Într-o primă fază Moscova a încercat să negocieze cu rebelii ceceni, iar pe 7 septembrie 1997 s-a semnat un acord formal prin care operatorul rus TRANSNEFT accepta să plătească 43% taxă pe tona de petrol tranzitat şi garanta serviciile tehnice necesare şi securitatea conductei. Aceasta nu a mai fost posibilă, însă, deoarece bandele înarmate de ceceni au început să fure mari cantităţi de petrol. Moscova hotărăşte să construiască o rută alternativă, prin Daghestan, dar rebelii ceceni au întreprins incursiuni şi în acest teritoriu. În acel moment izbucnea cel de-al doilea război cecen. Cecenii sunt percepuţi ca manipulaţi de fundamentaliştii islamici a căror influenţă în zonă pune în discuţie şi securitatea proiectului în curs de desfăşurare pentru construirea conductei de 160 km între Tenghiz (Kazahstan) şi Novorossisk denumit Caspian Pipeline Consortium format în 1992 de Rusia, Kazahstan şi Oman. În 1996 50% dintre acţiunile consorţiului au fost vândute unor companii străine, ceea ce a transformat proiectul în cea mai importantă infrastructură privată din zonă. Companiile LUKoil şi Chevrom au cote importante, în acest proiect investindu-se în ultimii doi ani peste două miliarde dolari.

Ca răspuns la acest proiect patronat de Moscova, la summit-ul OSCE de la Istambul, din noiembrie 1999, Turcia şi Azerbaidjanul au iniţiat un alt mare proiect strategic, conducta Baku – Ceihan care ocoleşte Rusia. Bătălia Ceceniei are dimensiuni politice şi economice de mari proporţii căci, dacă Rusia nu dovedeşte că poate asigura securitatea conductelor, atunci toate investiţiile se vor canaliza pe trasee care nu-i vor aduce nici un beneficiu. Groznîi este un important centru de rafinare şi nod de intersecţie al conductelor, precum şi singura sursă de lubrifianţi şi parafină pentru Federaţia Rusă (utilaje construite pe timpul URSS), producând şi importante cantităţi de kerosen indispensabile aviaţiei. Comportamentul cecenilor, care au declarat jihad-ul islamic (războiul sfânt) este şi pe viitor nesigur, cu atât mai mult cu cât conductele sunt foarte uşor de aruncat în aer. Relaţiile Ceceniei cu Georgia, percepută de ruşi ca marionetă a americanilor, riscă să crească din nou şi într-un timp foarte scurt ameninţarea directă a Moscovei asupra Georgiei, aşa cum arată semnalele din ultima vreme. Interesul Georgiei este enorm deoarece rutele cele mai convenabile de transport pot trece prin Georgia, ocolind complet Rusia. Diaspora georgiană are o influenţă importantă în Occident iar preşedintele Şevarnadze dispune de un mare prestigiu internaţional.

Marile companii petroliere au sprijinit mult timp idea unei conducte care să se îndrepte spre sud, prin Iran şi până la Golful Persic dar SUA s-au opus ridicării embargo-ului faţă de acest stat. Rămâne de văzut reacţia internaţională în urma recentelor alegeri care au dat câştig de cauză facţiunii moderniste, antifundamentaliste.

Este clar că Turcia este braţul înarmat al SUA în Asia Centrală şi Caucaz şi principalul său aliat este Azerbaidjanul pe care l-a sprijinit deschis în războiul cu Armenia. Pe de altă parte este foarte interesant de urmărit interesul Turciei faţă de state ca Ucraina (în care are o influenţă mare printre tătarii minoritari) şi Republica Moldova (relativ la minoritatea găgăuză). Ancara a asistat din umbră formarea şi dezvoltarea GUUAM, iar pe 29 octombrie 1998 preşedinţii Georgiei, Azerbaidjanului, Uzbekistanului, Kazahstanului şi Turciei, în prezenţa secretarului de stat american pentru energie, au semnat “Declaraţia de la Ancara”, în favoarea rutei Baku – Ceyhan, reînnoită în aprilie şi noiembrie 1999, fapt care a reorientat marile companii în această direcţie şi a destrămat axa Moscova – Yerevan – Teheran.

Expansiunea geopolitică a SUA în regiune depinde de nucleul Georgia – Azerbaidjan. De aceea, pe teritoriul Georgiei se află o puternică bază militară rusă care nu este controlată de guvernul georgian. Astfel, Georgia este veriga slabă a celor două lanţuri – SUA, Turcia, Azerbaidjan şi grupul GUUAM.

 

Politica SUA

Acţiunea SUA în zona Caucaz – Caspica a parcurs mai multe faze, începând cu 1991. La început a existat o reţinere datorată respectului faţă de puterea nucleară a Rusiei. Apoi se remarcă o implicare mai mare, pentru a sprijini Turcia să obţină o influenţă mai mare în relaţia cu statele musulmane nefundamentaliste şi pentru a opri ofensiva Iranului de a-şi exporta modelul politic. Acest stadiu este reflectat de politica SUA vis-ŕ-vis de conflictul pentru Nagorno-Karabach.

Resursele Azerbaidjanului, dar, mai ales, înfrângerea Rusiei în primul război cecen i-au determinat pe formatorii de decizie americani să conchidă că Rusia nu este capabilă să susţină un conflict într-o zonă de interes care nu-i fusese pusă la îndoială de comunitatea internaţională. Acest fapt explică încă o dată popularitatea lui Vladimir Putin care a promis că Rusia nu va mai manifesta slăbiciuni care să încurajeze adversarii săi strategici în încercările de a se amesteca în spaţiul CSI.

Cu ocazia unei conferinţe asupra Mării Caspice, din 7 decembrie 1998, ambasadorul Richard Morningstar, secretar de stat pentru diplomaţia privind resursele din Marea Caspică, a afirmat că “Politica SUA în Caspica se bazează pe o logică limpede. Conductele în favoarea cărora ne pronunţăm servesc celor patru obiective strategice pe care le avem în regiunea Mării Caspice:

· întărirea independenţei şi prosperităţii noilor state din zona Mării Caspice şi încurajarea reformelor politice şi economice;

· anularea conflictelor regionale prin făurirea unor legături economice între noile state din regiune;

· întărirea oportunităţilor pentru companiile americane şi din alte ţări; întărirea securităţii energetice a SUA

Obiectivul fundamental al politicii SUA în zona Mării Caspice nu este, pur şi simplu, să construiască o serie de conducte pentru petrol şi gaze. Mai degrabă este de a folosi aceste conducte, care trebuie să devină viabile din punct de vedere comercial, ca pârghii pentru a stabili un cadru politic şi economic care să întărească, atât stabilitatea, cât şi cooperarea pe plan regional şi să încurajeze reformele în următoarele câteva zeci de ani. În acest efort, Turcia va juca un rol esenţial, servind drept pod de legătură geografic, comercial şi cultural între regiunea Caspică şi Europa.”

În ultima vreme, s-au auzit voci autorizate care să declare că Marea Caspică reprezintă o zonă de interes vital pentru SUA. Acţiunea marii puteri globale, direct sau prin intermediul altor ţări pe care le sprijină, condusă şi economic datorită marilor companii americane implicate, este constant percepută de populaţia rusă ca deosebit de ofensivă. Politica Moscovei va deveni, deci, în perioada următoare, mult mai fermă. Astfel, pe 26 ianuarie 2000, la Adunarea CSI, preşedintele Georgiei, Eduard Şevarnadze, l-a propus pe Vladimir Putin în funcţia de preşedinte al CSI, propunere susţinută de toţi ceilalţi şefi de state participanţi, iar preşedintele Azerbaidjanului a salutat această numire ca pe o nouă eră în relaţiile dintre cele două state, Rusia şi Azerbaidjan.

 

Concluzii

Deşi este prematur să se conchidă că zona Caucaziano-Caspică are un potenţial iminent de război generalizat, totuşi, principala ameninţare la adresa securităţii internaţionale este ca statele mai mari să se lase antrenate în confruntările iminente dintre statele mici, prin producerea unor alinieri globale. Rolul şi activitatea Turciei, ca şi accelerata cursă a înarmărilor care s-a declanşat în ultimii ani şi, nu în ultimul rând, concurenţa dintre marile companii şi preferinţa pentru anumite ţări şi trasee ar putea, pe viitor să constituie nucleul unor războaie devastatoare.

